Dienslewering is nié moeilik | Netwerk24
Dienslewering is nié moeilik
Deur Dirk Van Aswegen, Bloemfontein 10 Augustus 2018 00:00
Oor werkloosheid en die patetiese bestuur van ons munisipaliteite:
Die bestuur van munisipaliteite gee nie 'n duiwel om vir die werkloses nie.
Dis meestal wit Samaritane wat die werkloses kos gee.
In Bloemfontein is wit mense wat onder meer naby die Klipkerk gereeld vir swart werklose mense kos gee. Dit is vir die weldoeners geen moeite om die kos te maak en uit te deel nie.
Tog word wit mense steeds gehaat en skeel dit die ryk swart politici min wat gedoen word. Al ons wit mans is mos "verkragters".
ANC-politici gee slegs om oor hul salarisse en status en gee slegs in verkiesingstyd 'n R10-noot of 'n T-hemp vir stemme.
In die ANC-beheerde munisipaliteite is daar ook maar net nie die nodige kennis en wil vir behoorlike bestuur nie.
Ons moet regtig 'n president kry wat weet wat hy doen en die korrupsie heeltemal uitroei.
Nasionale en provinsiale departemente en munisipaliteite moet almal 'n geoktrooieerde rekenmeester as adjunkhoof kry, wat elke onderafdeling van sy of haar departement of munisipaliteit soos 'n sakeonderneming bestuur. Elke liewe transaksie moet behoorlik bestuur word.
Dienstegeld moet getrou oorbetaal word aan onder meer Eskom en Bloemwater.
Geld vir sanitasie moet vir sanitasie gebruik word en geld vir vullisverwydering vir vullisverwydering. Dit moet goed bestuur word.
Hoe moeilik kan dit ook wees om met 'n vrag teer deur Bloemfontein te ry en elke slaggat te herstel?
Dieselfde geld die herstel van stukkende verkeersligte en straatligte.
Raak ontslae van buitelandse konsultante en stel ongeag velkleur Suid-Afrikaners aan wat bevoeg is om goeie werk te doen. Só sal werkskepping 'n hupstoot kry, agterstande uitgewis en agterstallige projekte baie vinnig doeltreffend afgehandel word!